Matti Eloranta

Kaarlo Erkki Matias (Matti) Eloranta (31. maaliskuuta 1918 Kisko – 2. joulukuuta 2004 Halikko) oli suomalainen  yrittäjä, yritysjohtaja ja vuorineuvos.

Elorannan vanhemmat olivat torppari Kaarle Aleksius Eloranta ja Eriika Almgrén ja puoliso vuodesta 1951 Aila Anneli Lehtiniitty. Eloranta tuli vain 14-vuotiaana harjoittelijaksi peltisepänverstaaseen. Sotien aikana hän sai lentokonemekaanikon koulutuksen ja toimi lentokoneiden peltivaurioiden korjaajana, palaten sitten aiempaan työpaikkaansa työnjohtajaksi. Oman metalliverstaan Eloranta perusti Saloon 1947 ja siirsi sen Halikkoon 1951. Vuonna 1956 hän alkoi valmistaa painesäiliöiden päätyjä yhdestä kappaleesta kylmämuokkausmenetelmällä. Niistä ja valmiista säiliöstä tuli yrityksen päätuote. Matti Eloranta -yhtiön perustajasta tuli puolestaan teollisuusneuvos 1968, joka laajensi yhtiötään yrityskaupoilla Ruotsissa 1970. Uuden Iisteräs-yhtiön hän perusti Suonenjoelle 1973, jonka kauppalanhallituksen aloitteesta hänelle myönnettiin vuorineuvoksen arvo 1976. Myytyään sittemmin yrityksensä Eloranta perusti vielä Piikkiöön maahantuontiyhtiön, jonka hän myi 1984, mutta toimi vielä senkin jälkeen kosmetiikan maahantuojana. Hänen perustamansa yhtiö, nykyään HalikkoWorks, on yhä suuri ja tunnettu säiliönpäätyjen valmistaja.

Matti Eloranta sai valtakunnallisen Vuoden yrittäjä -palkinnon vuonna 1970.

Lähteet

Suomalaiset yrittäjät
Suomalaiset yritysjohtajat
Vuorineuvokset
Vuonna 1918 syntyneet
Vuonna 2004 kuolleet